31/07/2018 | Administración LocalMunicipal
Ames
Aprobación definitiva da primeira modificación da Regulamento Orgánico Municipal (ROM) do Concello de Ames

En sesión plenaria de 31 de maio de 2018 prestouse aprobación inicial á primeira modificación do Regulamento Orgánico Municipal (ROM) do Concello de Ames, publicada no BOP nº 108 de 8 de xuño de 2018. Sometido o acordo a exposición pública por prazo de 30 días hábiles non se presentaron alegacións, polo que a aprobación inicial quedou elevada a definitiva de forma automática. De acordo có establecido no artigo 70.2 da Lei 7/1985 de 2 de abril, reguladora das bases do réxime local, a aprobación definitiva da primeira modificación do Regulamento Orgánico Municipal (ROM) do Concello de Ames publicase a efectos da súa entrada en vigor, a cal terá lugar unha vez publicado o texto integro da modificación que figura como anexo e transcorrido o prazo previsto no artigo 65.2 LRBRL. As sesións do Pleno do Concello de Ames son públicas. Non obstante, poderán ser secretos o debate e a votación daqueles asuntos que poidan afectar aos dereitos fundamentais da cidadanía aos que se refire o artigo 18.1 da Constitución, cando así se acorde por maioría absoluta do número legal de membros da Corporación. Para ampliar a difusión do desenvolvemento das sesións plenarias poderán utilizarse sistemas de megafonía, circuítos de televisión ou redes de comunicación, tales como Internet. Durante o desenvolvemento das sesións plenarias, o público asistente non poderá intervir nestas nin tampouco poderá realizar manifestacións de agrado ou desagrado. A Presidencia poderá proceder, en casos extremos, á expulsión do salón de Plenos da persoa ou persoas que, por calquera motivo, impidan o normal desenvolvemento da sesión, e decidir sobre a súa continuidade nos termos previstos no artigo anterior. Permitiranse o acceso dos medios de comunicación e poderán efectuar gravacións de imaxe mediante a autorización da Presidencia que poderá outorgarse para todo o mandato. As gravacións das sesións plenarias permitiranse para os únicos efectos da súa difusión polos medios de comunicación social. O réxime de intervencións no Pleno de entidades, asociacións ou particulares, será o que estableza o Regulamento de participación cidadá e demais disposicións vixentes. As sesións de pleno serán gravadas en soporte audiovisual. As actas das sesións dos órganos colexiados de goberno constarán en documentos asinados electronicamente pola persoa titular da secretaría e pola persoa titular da presidencia do órgano colexiado de goberno ou persoa que a substitúa ou en quen delegue. As sinaturas terá as garantías esixidas pola normativa reguladora dos documentos electrónicos. A acta que constará en soporte electrónico, incorporará a gravación audiovisual e terá o seguinte contido: a) Consignación expresa do lugar de reunión, data e hora de inicio e finalización da sesión. Indicación do carácter ordinario ou extraordinario da sesión. Persoas asistentes con expresión dos seus cargos (presidente/a, vogais e demais) e os membros que se escusasen, orde do día, contido dos acordos alcanzados, se for o caso, así como a expresión do voto dos membros. b) A gravación da sesión cun arquivo de audio e vídeo. Este documento recollerá a literalidade das intervencións. c) Sinatura electrónica: a sinatura electrónica da persoa que exerce a secretaría do órgano, que dota de fe pública a efectos de dereito o documento, e da persoa que exerza a presidencia. Non obstante o anterior, será preciso que se redacte tamén polo secretario/a da Corporación extracto en papel comprensivo dos seguintes datos: -Lugar, data e hora de celebración da sesión. -Indicación do carácter ordinario ou extraordinario. -Asistentes e membros que se houberan escusado. -Contido dos acordos alcanzados, no seu caso. -Opinións sintetizadas dos membros da Corporación que houberan intervido nas deliberacións e incidencias destas, con expresión do sentido do voto dos membros presentes. En relación ás opinións sintetizadas cada punto da orde do día se remitirá á gravación da sesión que figura na acta en soporte electrónico. As actas das sesións de Pleno e os seus libros son instrumentos públicos e solemnes. Os libros de actas constarán en soporte electrónico e estarán formados pola agregación cronolóxica e numerada correlativamente das correspondentes actas en soporte electrónico. Cada libro abrangará un período dun ano natural e poderá incorporar un índice comprensivo dos arquivos incluídos. A aplicación informática que soporta tales libros deberá garantir a integridade, autenticidade, calidade, confidencialidade, protección e conservación dos ficheiros electrónicos correspondentes. As actas se incorporarán ó libro de actas unha vez aprobadas. Ames, 23 de xullo de 2018 O alcalde José M. Miñones Conde